নিজের ১৪তম গ্র্যান্ডস্লাম শিরোপা জেতার পর জকোভিচ জানান, কীভাবে ছোটবেলায় পিট সাম্প্রাসকে দেখে টেনিস খেলতে উদ্বুদ্ধ হয়েছিলেন। 'সাম্প্রাসই আমার ছেলেবেলার আদর্শ। ওর দিকেই আমি তাকিয়ে থাকতাম। এখনও মনে করতে পারি, টিভিতে ওর প্রথম বা দ্বিতীয় উইম্বলডন জয়। সেই জয় দেখার পরই ঠিক করে নিই টেনিস খেলব। তাই ওকে ছুঁয়ে ফেলাটা আমার কাছে সত্যিই অবিশ্বাস্য।' সাম্প্রাসকে ছোঁয়ার পর জকোর সামনে এখন নাদাল আর ফেদেরার। জকো কি পারবেন তাদেরও স্পর্শ করতে? 'দশ বছর আগে এ প্রশ্নটি করা হলে হয়তো বলতাম, ফেদেরার ও নাদালের সঙ্গে খেলতে পেরে আমি খুশি। আজ সত্যিই আমি খুশি ওদের সঙ্গে এক আসনে আসতে পেরে। এখন আমি নিজেকে ওদের সমকক্ষ ভাবি। ফেদেরারের সঙ্গে লড়াই, নাদালের সঙ্গে একাধিক ম্যাচই আমাকে আজ এখানে এই জায়গায় নিয়ে এসেছে। তাই আমার সাফল্যটা অনেকটাই ওদের জন্য।'